Vandskihopperen Stinne Søndergaard fra Nykøbing Mors kom ikke længere end til de indledende runder ved EM for vandski i Norge.

I disse dage er Europas bedste vandskiløbere i aktion ved EM i vandski i byen Skarnes i Norge. Danmark har tradition for at klare sig rigtig godt på den internationale scene i hop, og det er da også lige netop den disciplin, de to danske kvindelige vandskiløbere Maj Lund Jepsen og Stinne Søndergaard havde satset på at gøre en god figur i. 25-årige Stinne Søndergaard fra Nykøbing Mors var den første af de to på vandet i den indledende runde lørdag. Hun nåede ud på 46,4 meter, men det rakte lige netop ikke til en finaleplads, da hun sluttede som nr. 12, og kun de 10 bedste gik videre. - Det gik egentlig fint i dag. Jeg kan ikke klage over resultatet, men desværre var cuttet til finalen ret højt, så det rakte ikke. Men jeg kan ikke tillade mig at være utilfreds, siger Stinne Søndergaard i en pressemeddelelse. Den tidligere europamester og VM-bronzevinder, 25-årige Maj Lund Jepsen fra Skanderborg, skød sig selv rigtig langt ud over rampen og dermed sikkert videre til finalen med et bedste hop på 50,5 meter og en samlet 4. plads i den indledende runde.